钦定古今图书集成/明伦汇编/官常典/第504卷 > 常延信
## 钦定古今图书集成/明伦汇编/官常典/第504卷 > 常延信

按《宋史》本传，“延信，并州平晋人。祖思，仕周，历昭义、归
德、平卢三镇节度，延信皆补牙职，领和州刺史。思卒，
入为六宅使，领郡如故。建隆初，改领平州。坐与妻族
相讼，左授右监门卫副率，领护滑州黄河堤。开宝中，
为京新城外汴河南巡检，出为潼关监军。延信以关
路岩险，奏易道路及填禁坑，役工四十馀万。又监通许镇兵，改梓、遂十二州都巡检使，赐袍带、钱百万。太
平兴国初，秩满，留再任，赐钱四十万。时亡命卒多以
山林为寇，延信常领徒捕杀三百馀人。又为唐、邓都
巡检使，代还，继改右清道、右司御二副率。雍熙三年，
命督镇州以北至军前刍粮。是冬，为全、邵六州都巡
检使，令疾置之任，就充《羊状》六砦都钤辖，迁右卫副
率。会诚州蛮归款，命延信驰入溪洞，索其要领。又逐
蛮直趋古镇，过西延、大木诸洞，蛮人慑伏。淳化中，历
襄、邓、宋、曹等州都巡检使，改左监门卫将军。屡部徒
修护河防，改左领军、左屯卫二将军，充西京水南都
巡检使。有盗掠彭婆镇及甲马营，延信驰以往，悉擒
之。咸平中，历太康、巩县二监军，景德二年卒，年六十
四。